અલાસ્કા નામ સાંભળીએ એટલે ઠંડો સુષ્ક વીસ્તાર અને એસ્કીમો કે ઈગ્લુ જેવા શબ્દો મગજમાં આવે. પણ જુલાઈ અંતમાં જ્યારે અલાસ્કા ભ્રમણ કર્યું ત્યારે તેની વીવીધતાનો પરચો મળ્યો. અલાસ્કાના પરીચયની શરુઆત તેના વીસ્તાર અને વીશાળતાથી કરવી પડે. અને આપણે, ભારતીયોને એ કહેવાની જરુર ના પડે કે જ્યાં વીશાળતા હોય ત્યાં વીવીધતાતો હોય જ! ૧૫,૧૮,૦૦૦ ચોરસ કી.મી. વીસ્તાર સાથે અલાસ્કા અમેરીકાનું સૌથી મોટું રાજ્ય છે. (સરખામણી માટે, ગુજરાતનો વીસ્તાર આશરે ૧,૯૮,૦૦૦ ચો.કી.મી. છે). અમેરીકાના સૌથી નાના બાવીસ રાજ્યોના કુલ વીસ્તાર જેટલો અલાસ્કાનો વીસ્તાર થયો. એક વીઝીટર સેન્ટરમાં “નીચેના ૪૮” રાજ્યોના નકશા ઉપર અલાસ્કાનો નકશો મુકેલો જોયો ત્યારે અનુભુતી થઈ કે અલાસ્કા બાકીના ખંડીય અમેરીકાના લગભગ ૨૫% જેટલુ છે! અને વસ્તી? માત્ર સાડા છ લાખ! એમાંથી ત્રણ લાખ લોકો તો અમે જે પહેલા શહેરની મુલાકાત લીધી એ – એન્કોરેજ (Anchorage)માં રહે છે.